Asesiadau Poblogaeth

1. **Beth yw adroddiad asesu’r boblogaeth?**

Mae adroddiad yn asesu’r boblogaeth yn asesiad clir sy’n seiliedig ar dystiolaeth o anghenion gofal a chymorth pobl.

Mae Deddf Gwasanaethau Cymdeithasol a Llesiant (Cymru) 2014 yn rhoi dyletswydd ar awdurdodau lleol a byrddau iechyd lleol i gynnal asesiad ar y cyd o anghenion
gofal a chymorth (gan gynnwys anghenion cymorth gofalwyr). Drwy weithio mewn partneriaeth (gweler Cwestiynau Cyffredin 2), mae’n rhaid i awdurdodau lleol a byrddau iechyd lleol lunio adroddiad ar y cyd ar holl ardal y bwrdd iechyd lleol yn asesu’r boblogaeth. Mae’n rhaid i’r adroddiad gynnwys asesiad o amrywiaeth a
lefel y gwasanaethau sydd eu hangen hefyd er mwyn diwallu’r angen a nodwyd,
gan gynnwys amrywiaeth a lefel y gwasanaethau ataliol (gweler Cwestiynau Cyffredinol 8).

1. **Pwy sy’n gyfrifol am lunio adroddiad asesu’r boblogaeth?**

Mae’n rhaid i bob awdurdod lleol mewn bwrdd iechyd lleol ffurfio trefniant partneriaeth â’r bwrdd iechyd hwnnw er mwyn cynnal asesiad poblogaeth, a llunio adroddiad ar y cyd asesu’r boblogaeth. Mae’r trefniadau partneriaeth i’w gweld yn [Rheoliadau Gofal a Chymorth (Trefniadau Partneriaeth ar gyfer Asesiadau Poblogaeth) (Cymru) 2015](http://www.legislation.gov.uk/wsi/2015/1495/pdfs/wsi_20151495_mi.pdf).

Mae’n rhaid i awdurdodau lleol a’r bwrdd iechyd lleol ymgysylltu â dinasyddion, ynghyd â’r trydydd sector a’r sector preifat, wrth gynnal asesiad poblogaeth.

1. **Pryd mae’r adroddiad cyntaf ar asesu’r boblogaeth yn ofynnol, a pha mor aml y mae angen llunio adroddiad asesu’r boblogaeth?**

Mae’n rhaid i awdurdodau lleol a byrddau iechyd lleol lunio’r adroddiad cyntaf ar y cyd yn asesu’r boblogaeth erbyn mis Ebrill 2017, ac wedi hynny mae’n rhaid iddynt lunio adroddiad ar y cyd yn asesu’r boblogaeth ym mhob cylch etholiadol llywodraeth leol wedi hynny.

1. **Yw adroddiad asesu’r boblogaeth yr un fath ag asesiad llesiant lleol sy’n ofynnol dan Ddeddf Llesiant Cenedlaethau’r Dyfodol (Cymru) 2015?**

Mae adroddiad asesu’r boblogaeth, fel sy’n ofynnol dan Ddeddf Gwasanaethau Cymdeithasol a Llesiant (Cymru) 2014, yn canolbwyntio’n benodol ar nodi a diwallu anghenion gofal a chymorth gan gynnwys anghenion gofalwyr a’r boblogaeth yn ardal y bartneriaeth (gweler Cwestiynau Cyffredin 1 a 2).

Bydd angen i asesiad poblogaeth o anghenion gofal a chymorth lywio’r asesiad llesiant ehangach fel sy’n ofynnol dan Ddeddf Llesiant Cenedlaethau’r Dyfodol (Cymru) (gweler Cwestiynau Cyffredin 5).

1. **Sut mae adroddiad asesu’r boblogaeth yn gysylltiedig ag asesiadau llesiant lleol?**

Dywed Deddf Llesiant Cenedlaethau’r Dyfodol (Cymru) 2015 bod yn rhaid i Fwrdd Gwasanaethau Cyhoeddus ystyried asesiadau poblogaeth a gynhelir o ganlyniad i Ddeddf Gwasanaethau Cymdeithasol a Llesiant (Cymru) fel rhan o’r broses o gynnal eu hasesiad llesiant lleol.

Bydd angen i’r cynllun llesiant lleol, y bydd y byrddau’n eu llunio, ystyried y materion a godwyd yn yr asesiad llesiant lleol.

Mae’r cynllun llesiant lleol yn gweithredu ar lefel awdurdod lleol ac mae’n canolbwyntio’n fwy eang ar wella llesiant cyffredinol dinasyddion yr ardal honno mewn ffordd strategol.

1. **Sut mae’r amserlen ar gyfer llunio’r adroddiad asesu’r boblogaeth yn gysylltiedig â llunio asesiadau llesiant lleol?**

Mae adroddiad cyntaf asesu’r boblogaeth yn ofynnol erbyn mis Ebrill 2017 (gweler Cwestiynau Cyffredin 3). Bydd angen llunio’r asesiad cyntaf o lesiant lleol erbyn mis Mai 2017. Golyga hyn y gellir casglu tystiolaeth unwaith, a’i dadansoddi ar gyfer y ddau ddiben.

1. **Yw’r adroddiad asesu’r boblogaeth yn llywio cynlluniau strategol eraill?**

Bydd adroddiad asesu’r boblogaeth yn ffynhonnell gyfoethog o wybodaeth a bydd yn cyfrannu’n sylweddol at ddatblygu amrywiaeth eang o gynlluniau strategol yn ymwneud â gwasanaethau iechyd a chymdeithasol, gan gynnwys cynlluniau tymor canolig integredig. Dylid defnyddio’r adroddiad i lywio penderfyniadau cynllunio a gweithredol amrywiol i helpu datblygu gwasanaethau er mwyn diwallu anghenion pobl mewn ffordd ataliol. Dylid defnyddio’r adroddiad hefyd i helpu awdurdodau lleol i gyflawni eu dyletswydd dan Adran 16 y Ddeddf o ran hyrwyddo mentrau cymdeithasol, sefydliadau cydweithredol, trefniadau cydweithredol a sefydliadau’r trydydd sector er mwyn darparu gofal a chymorth a gwasanaethau ataliol yn eu hardal.

1. **Sut mae’r asesiad poblogaeth yn gysylltiedig â gwasanaethau ataliol?**

Mae’n rhaid i’r adroddiad asesu’r boblogaeth (gweler Cwestiynau Cyffredin 1) nodi amrywiaeth a lefel y gwasanaethau ataliol sy’n ofynnol yn ardal yr awdurdod lleol. Mae’n rhaid i awdurdodau lleol drefnu neu ddarparu gwasanaethau sydd â’r nod o atal, gohirio neu leihau anghenion gofal a chymorth. Mae’n ofynnol i fyrddau iechyd lleol ystyried pwysigrwydd cyflawni’r dibenion ataliol hyn wrth ymarfer eu swyddogaethau.

1. **Lle gallaf ddod o hyd i fanylion ynglŷn â sut i baratoi adroddiad asesu’r boblogaeth?**

Mae manylion ar sut i gynnal asesiad poblogaeth ar gael yng [Nghôd Ymarfer Rhan 2](http://gov.wales/docs/dhss/publications/151218part2cy.pdf) (Swyddogaethau Cyffredinol).

[WHC (2015) 045: Goblygiadau Deddf Gwasanaethau Cymdeithasol a Llesiant (Cymru) 2014 i Fyrddau Iechyd Prifysgol ac Ymddiriedolaethau'r GIG (Medi 2015)](http://gov.wales/docs/dhss/publications/150925whc045cy.pdf).